#FeesMustFAll-leier: Landdros het ‘regte besluit’ gemaak, sê staatMcebo Dlamini in die hof. Foto: Brenda Masilela/ANA Die hooggeregshofsitting in die Palm Ridge-landdroshof het Dinsdag gehoor die verdediging kon nie bewys dat landdros Albertus Roux verkeerd was om die studenteleier Mcebo Dlamini se aansoek om borgtog af te keur nie. Staatsaanklaer Steven Rubin het tydens die verrigtinge gesê dat dokumente van adv. Dali Mpofu, vir Dlamini, duidelik polities gemotiveerd is. Dlamini (30) staan tereg op aanklagte van openbare geweld, diefstal, opsetlike saakbeskadiging en aanranding met die doel om ernstige liggaamlike skade aan te rig, nadat hy in Oktober by die Universiteit van die Witwatersrand in hegtenis geneem is. “Ons speel nie ŉ speletjie nie en ons moet openbare aannames in gedagte hou,” het Rubin gesê. Hy het aangevoer die uitspraak deur die landdros was korrek. “As ŉ regstudent behoort Dlamini te weet wat wettige optrede by ŉ betoging is,” het hy bygevoeg. Rubin het verder aangevoer Mpofu het Dlamini se diefstalaanklagte geïgnoreer. Volgens die ondersoekbeampte se beëdigde verklaring het hy toerusting van die polisie se onluste-eenheid gesteel. “Ek is sprakeloos dat sulke ernstige aanklagte as belaglik beskryf word,” het hy bygevoeg. Roux het tydens Dlamini se vorige hofverskyning in die Johannesburgse landdroshof gesê dit is nie in die belang van geregtigheid om hom op borgtog vry te laat nie, want die bewyse voor die hof getuig daarvan dat die beskuldigde nie vreedsaam sal kan betoog nie. Rubin het gesê Dlamini het die hof mislei deur te sê hy moet ŉ toets aflê, maar hy is nie eers geregistreer vir die betrokke vak nie. Rubin het vroeër reageer op Mpofu se bewering dat Dlamini bespreek is tydens ŉ gesprek tussen pres. Jacob Zuma en die hoof van die nasionale vervolgingsgesag, Shaun Abrahams. Hy het gesê die vergadering het nie net oor Dlamini gehandel nie, maar oor studentebetogings. “Ons weet nie wat die inhoud van die vergadering is nie,” het hy gesê. Rubin het ook na ŉ beëdigde verklaring gewys, wat deur die ondersoekbeampte ingedien is, wat daarop wys dat Dlamini geweld aangehits het tydens die #FeesMustFall-betogings, en dat hy studente aangemoedig het om ontwrigtings te veroorsaak. Mpofu het gesê dit was nie reg van Roux om skielik te sê dat Dlamini klippe na ŉ polisievoertuig gegooi het nie, alhoewel hy vroeër aangedui het dat hy nie die persoon in ŉ foto kon uitken nie. “Dlamini is die slagoffer van aanklagte wat opgemaak is,” het Mpofu gesê. “Sy regmatige vrese dat dit ŉ politieke kwessie word, laat ons met geen twyfel nie dat hierdie hofsaak nooit sal voortgaan nie. [Dlamini se] inhegtenisneming is ŉ manier om ander studente te intimideer en ŉ voorbeeld van dit wat met hulle sal gebeur as hulle die staat bly uitdaag. Hy moet op ŉ waarskuwing vrygelaat word.” Die saak duur voort. Lees alle vorige berigte oor studentebetogings op Maroela Media.